אלון הררי (זמר)

אלון הררי (נולד ב-14 בפברואר 1982) הוא זמר קונטרה-טנור ישראלי, שתחום עיסוקו העיקרי הוא האופרה. אלון הררי מלמד פיתוח קול בקונסרבטוריון פתח תקווה.

== ביוגרפיה ורפרטואר ==
הררי נולד בישראל להורים יוצאי תימן, חנן וציפי הררי, וגדל בראש העין. בגיל 8 התחיל לשיר ובגיל 17 החל לשיר אריות אופרה. הררי נשוי לזמרת אופרה.

הררי סיים בהצטיינות את לימודי התואר הראשון והתואר השני בבית הספר למוזיקה ע"ש בוכמן-מהטה שבאוניברסיטת תל אביב.
זכה במלגות קרן התרבות אמריקה-ישראל (בשנים 06–2005, 2007-08, 2009-10), במלגות בית הספר למוזיקה ע"ש בוכמן-מהטה (2002-07) ובמלגות הצטיינות לתואר השני על שם קולטון (2007-09).
זכה בפרס ראשון בתחרויות האקדמיה במחלקת הזמרה (2004), ובפרס "התגלית הצעירה" בתחרות על שם הילדה צאדק שנערכה בווינה, (2005).
הקליט בשטוטגרט עם חברת ההקלטות העולמית "בריליאנט קלאסיקס" את האופרה "אפולו והיקינטון" מאת מוצרט, בניצוחו של ניקול מאט (2006).
בשנת 2008 היה הררי אחד מחמשת העולים לגמר של תחרויות האביב.
בשנת 2010 הגיע לגמר בתחרות הזמרה היוקרתית "פרנצ'סקו וינאס" בברצלונה, וכן הגיע לגמר של התחרות הבינלאומית "מוזיקה סאקרה" ברומא והופיע בשידור ישיר בינלאומי בערוץ הוותיקן.
בשנת 2007 הופיע בהופעת הבכורה שלו בבית האופרה הלאומי של ליטא בתפקיד הראשי של אורפיאו, באופרה "אורפיאו ואאורידיצ'ה" מאת גלוק, ומיד לאחר הופעה זו הוזמן להופיע גם בעונת 08–2007 וכמו כן בעונת 2008-09.
בעונת 10–2009 הופיע עם דן אטינגר והתזמורת הסימפונית הישראלית ראשון לציון ב"כרמינה בוראנה" מאת אורף, ועם הקאמרטה הישראלית ירושלים בניצוחו של אבנר בירון ב"דידו ואניאס" מאת הנרי פרסל וב"סטאבט מאטר" מאת ויוואלדי ומאת פרגולזי.בעונת 12–2011 נתן את הופעת הבכורה שלו בבית האופרה של מינסטר בתפקיד אאוסטזיו ב"רינלדו" מאת הנדל, וכמו בבית האופרה של דורטמונד בתפקיד תולומאו ב"יוליוס קיסר במצרים" מאת הנדל, לשבחי הביקורת. 
באותה עונה (2011-12) הופיע בפסטיבל הנדל היוקרתי שנערך בהאלה באופרה "אוטונה" ובתפקיד תולומאו ב"יוליוס קיסר במצרים" מאת הנדל גם באופרה הלאומית הפינית שבהלסינקי.

הררי הופיע באופרה הישראלית בתפקיד אורפיאו ב"אורפיאו ואאורידיצ'ה" מאת גלוק ובהפקה הבימתית של כרמינה בוראנה מאת אורף במצדה. כמו כן הופיע עם תזמורת הבארוק ירושלים, אנסמבל בארוקדה ועוד. הוא הופיע כסולן עם התזמורת הפילהרמונית של ורשה ועם אנסמבל בארוק וורק המבורג.

הררי היה חבר באופרה סטודיו של האופרה הישראלית.

הרפרטואר של הררי כולל גם שירים תימניים מסורתיים ושירים עבריים.

== דוגמאות לביצועיו בסוגות שונות ==
=== יצירות קלסיות ===
* [https://www.youtube.com/watch?v=REXq9RZ21nE ביצוע של "G.F.Handel - "Mi palpita il cor], אתר יוטיוב, 28 ביוני 2014.
* [https://www.youtube.com/watch?v=o_4ampPu5D4 ביצוע של Stabat Mater", Vivladi RV 621"], אתר יוטיוב, 8 בנובמבר 2014.

=== פיוטים תימניים ===
* [https://www.youtube.com/watch?v=5hhwGGcx-40 ביצוע של הפיוט התימני "אהבת הדסה"], אתר יוטיוב, 7 באפריל 2014.
* [https://www.youtube.com/watch?v=5DETWnsr4fE ביצוע של הפיוט התימני] "לנר ולבשמים", אתר יוטיוב, 27 ביוני 2015.

=== שירים עבריים ===
* [https://www.youtube.com/watch?v=HRrRD6Qlang ביצוע של "ברית עולם" מאת מתי כספי], אתר יוטיוב, 22 במאי 2016.
* [https://www.youtube.com/watch?v=D1StZiQ4VuE ביצוע של "שיר ערש על הים" שהלחין נחום נרדי], אתר יוטיוב, 31 במרץ 2014.

== קישורים חיצוניים ==

* [https://web.archive.org/web/20170213165557/http://10tv.nana10.co.il/Article/?ArticleID=951639 "קצת גבוה" עם יאיר ניצני], כתבה מאת ג'ייסון דנינו-הולט. אתר nana10, 15 בינואר 2013.

== הערות שוליים ==

קטגוריה:זמרי קונטרה-טנור
קטגוריה:זמרי אופרה ישראלים
קטגוריה:זמרי אופרה יהודים
קטגוריה:בוגרי תיכון קלעי (גבעתיים)
קטגוריה:בוגרי בית הספר למוזיקה ע"ש בוכמן-מהטה, אוניברסיטת תל אביב
קטגוריה:ישראלים שנולדו ב-1982